b'\n_START_ARTICLE_\nMilton Keynes Dons FC\n_START_PARAGRAPH_\nMilton Keynes Dons FC on englantilainen jalkapalloseura, joka perustettiin vuonna 1889 nimelle Wimbledon FC. Talousvaikeuksiin ajautunut seura muutti vuonna 2003 Wimbledonista, Lontoosta noin sadan kilometrin p\xc3\xa4\xc3\xa4ss\xc3\xa4 sijaitsevaan Milton Keynesin kaupunkiin ja vaihtoi my\xc3\xb6hemmin nimens\xc3\xa4 Milton Keynes Dons FC:ksi. Vuonna 2007 valmistui seuran uusi Stadium:mk-niminen stadion. Seura nousi kev\xc3\xa4\xc3\xa4ll\xc3\xa4 2015 Englannin toiseksi korkeimmalle sarjatasolle mestaruussarjaan pelattuaan ykk\xc3\xb6sliigassa seitsem\xc3\xa4n per\xc3\xa4kk\xc3\xa4ist\xc3\xa4 kautta. V\xc3\xa4lill\xc3\xa4 joukkue putosi kakkosliigaankin, josta se nousi takaisin ykk\xc3\xb6sliigaan kaudeksi 2019\xe2\x80\x932020._NEWLINE_Siirron takana olleet liikemiehet odottivat seuralta paljon, sill\xc3\xa4 varakkaiden ja koulutettujen ihmisten suosimaa l\xc3\xa4hes 200\xc2\xa0000 asukkaan Milton Keynesi\xc3\xa4 pidettiin Englannin merkitt\xc3\xa4vimp\xc3\xa4n\xc3\xa4 kaupunkina, jossa ei ollut ammattilaisjalkapallojoukkuetta. Lontoosta muuton j\xc3\xa4lkeen seura kuitenkin teki suuria taloudellisia tappioita ja putosi alasp\xc3\xa4in kaksi divisioonaa. Osasyyn\xc3\xa4 olivat boikotit ja yleinen ep\xc3\xa4suosio._NEWLINE_Useimmat Wimbledonin fanit eiv\xc3\xa4t hyv\xc3\xa4ksyneet paikkakunnanvaihdosta. Kun p\xc3\xa4\xc3\xa4t\xc3\xb6s siirtymisest\xc3\xa4 vuonna 2002 tehtiin, Wimbledon FC:n kannattajat perustivat AFC Wimbledonin, jota he pit\xc3\xa4v\xc3\xa4t Wimbledon FC:n todellisena seuraajana._NEWLINE_Paikkakunnanvaihdosta pidettiin muutenkin ennenkuulumattomana ja skandaalimaisena. Monet pelk\xc3\xa4siv\xc3\xa4t amerikkalaistyyppisen urheilu-"franchisingin" saapumista Englannin jalkapalloon. Niinp\xc3\xa4 Englannin jalkapallon kannattajayhdistys Football Supporters Federation ei hyv\xc3\xa4ksynyt Donsin kannattajayhdistyst\xc3\xa4 j\xc3\xa4senekseen vuonna 2005. FSF my\xc3\xb6s kehotti j\xc3\xa4seni\xc3\xa4\xc3\xa4n boikotoimaan Donsin pelej\xc3\xa4. Vuonna 2006 FSF ja Donsin faniyhdistys p\xc3\xa4\xc3\xa4siv\xc3\xa4t kuitenkin sopimukseen, jonka mukaan Donsin fanit my\xc3\xb6nt\xc3\xa4v\xc3\xa4t Wimbledon FC:n vanhojen saavutusten kuuluvan uudelle AFC Wimbledon -seuralle.'